(ສພຊ) ທ່ານ ນາງ ປານີ ຢາທໍ່ຕູ້ ປະທານສະພາແຫ່ງຊາດ ພ້ອມດ້ວຍຄະນະ ໄດ້ສຳເລັດການເຂົ້າຮ່ວມກອງປະຊຸມລັດຖະສະພາລະຫວ່າງຊາດອາຊຽນ ຫລື ໄອປາ ຄັ້ງທີ 38 ທີ່ນະຄອນຫລວງມານີລາ ປະເທດຟິລິບປິນ ເຊິ່ງກອງປະຊຸມດັ່ງກ່າວ ໄດ້ປິດລົງຢ່າງເປັນທາງການເມື່ອຕອນບ່າຍວັນທີ 19 ກັນຍາຜ່ານມາ ພາຍຫລັງທີ່ໄດ້ດຳເນີນມາເປັນເວລາ 5 ວັນ.
ກອງປະຊຸມໄດ້ຮັບຟັງການລາຍງານຜົນຂອງກອງປະຊຸມຕ່າງໆປິ່ນອ້ອມ ເປັນຕົ້ນແມ່ນກອງປະຊຸມກຳມາທິການເສດຖະກິດ ມີມະຕິວ່າດ້ວຍການພັດທະນານະໂຍບາຍ ແລະ ຍຸດທະສາດເພື່ອແກ້ໄຂບັນຫາກ່ຽວກັບຄວາມໝັ້ນຄົງທາງດ້ານສະບຽງອາຫານຢູ່ໃນພາກພື້ນ ເພື່ອສະໜັບສະໜູນເປົ້າໝາຍການພັດທະນາແບບຍືນຍົງຂອງອົງການສະຫະປະຊາຊາດທີ່ມີຄາດໝາຍໃນການຫລຸດຜ່ອນຄວາມທຸກຍາກ, ລຶບລ້າງໄພອຶດຫິວ ແລະ ຫລຸດຜ່ອນຜົນກະທົບຈາກການປ່ຽນແປງດິນຟ້າອາກາດ ໂດຍໄດ້ຮຽກຮ້ອງໃຫ້ບັນດາລັດຖະສະພາສະມາຊິກຮ່ວມມືກັນ ແລະ ຮ່ວມມືກັບຂະແໜງການອື່ນໆໃນຂອບແຜນງານອາຊຽນ ເພື່ອໃຫ້ມີຄວາມໝັ້ນຄົງທາງດ້ານສະບຽງອາຫານ, ແລະ ມະຕິວ່າດ້ວຍການສະໜັບສະໜູນການຈັດຕັ້ງປະຕິບັດໂຄງການການເງິນແບບທົ່ວເຖິງໃນອາຊຽນ ເຊິ່ງຮຽກຮ້ອງໃຫ້ລັດຖະສະພາສະມາຊິກພັດທະນານະໂຍບາຍ ແລະ ແຜນງານທີ່ອຳນວຍຄວາມສະດວກ ແລະ ສະໜັບສະໜູນການເຂົ້າເຖິງການບໍລິການທາງດ້ານການເງິນ ໂດຍສະເພາະກຸ່ມເປົ້າໝາຍທີ່ມີລາຍຮັບໜ້ອຍ, ສະໜັບສະໜູນການສ້າງພື້ນຖານໂຄງລ່າງທາງດ້ານການເງິນ ແລະ ເຄືອຄ່າຍທີ່ຍົກສູງການເຂົ້າເຖິງການບໍລິການດ້ານການເງິນ ແນໃສ່ຂະແໜງການທຸລະກິດຈຸລະພາກ, ຂະໜາດນ້ອຍ ແລະ ຂະໜາດກາງ.
ພ້ອມນັ້ນ, ກອງປະຊຸມກຳມາທິການວຽກງານສັງຄົມ ໄດ້ທົບທວນຄືນມະຕິກ່ຽວກັບການສົ່ງເສີມການມີສ່ວນຮ່ວມຂອງປະຊາຊົນປະເທດສະມາຊິກອາຊຽນໃນການກຳນົດນະໂຍບາຍທົ່ວໄປ, ມະຕິວ່າດ້ວຍການປະຕິຮູບສະມັດຊາລັດຖະສະພາລະຫວ່າງອາຊຽນເພື່ອສະກັດກັ້ນ ແລະ ຕ້ານໄພຄຸກຄາມຂອງຢາເສບຕິດ ມາເປັນສະພາທີ່ປຶກສາສະມັດຊາລັດຖະສະພາລະຫວ່າງຊາດອາຊຽນກ່ຽວກັບໄພອັນຕະລາຍຂອງຢາເສບຕິດ, ແລະ ມະຕິວ່າດ້ວຍການຮັບຮອງເອົາບົດລາຍງານກອງປະຊຸມສະມັດຊາລັດຖະສະພາລະຫວ່າງຊາດອາຊຽນ ເພື່ອສະກັດກັ້ນ ແລະ ຕ້ານໄພຄຸກຄາມຂອງຢາເສບຕິດຄັ້ງທີ 13 ເພື່ອຕໍ່ສູ້ກັບບັນຫາຢາເສບຕິດ, ທົບທວນມະຕິກອງປະຊຸມຂໍ້ກຳນົດຂອງຄະນະກຳມະການໄອໂຟຄອມ; ເນັ້ນໃສ່ 2 ມະຕິ ເພື່ອເສີມສ້າງຄວາມພະຍາຍາມໃນການຕໍ່ສູ້ກັບການຄຸກຄາມດ້ານຢາເສບຕິດໃນພູມິພາກອາຊຽນ ເພື່ອສ້າງໃຫ້ປະຊາຄົມອາຊຽນປອດຢາເສບຕິດ ແລະ ການໃຫ້ຄວາມສຳຄັນໃນການປະຕິຮູບ AIFOCOM ມາເປັນ AIPACODD.
ນອກຈາກນັ້ນ, ກໍມີຜົນກອງປະຊຸມກຳມາທິການວຽກງານພາຍໃນ ທີ່ໄດ້ຄົ້ນຄວ້າ ແລະ ປະກອບຄຳຄິດຄຳເຫັນໃສ່ການປັບປຸງກາໝາຍໄອປາຄືນໃໝ່, ການປັບປຸງທຳມະນູນໄອປາ, ການຄາດຄະເນງົບປະມານຊາດອາຊຽນ; ການຄາດຄະເນງົບປະມານເພີ່ມ ແລະ ງົບປະມານຮ່ວງພິເສດ, ແຜນແມ່ບົດດ້ານການສື່ສານໄອປາ, ການຕີພິມປຶ້ມທີ່ລະນຶກຄົບຮອບ 40 ປີຂອງໄອປາ ແລະ ການສະແດງຄວາມຍ້ອງຍໍຊົມເຊີຍຕໍ່ລັດຖະສະພາຟີລິບປິນ ໃນການຕີພິມ ແລະ ຜະລິດປຶ້ມດັ່ງກ່າວ, ການສະແດງຄວາມຊົມເຊີຍຕໍ່ເຢຍລະມັນ ສຳລັບການຮ່ວມມື ແລະ ການຈັດຕັ້ງປະຕິບັດໂຄງການພັດທະນາຄວາມອາດສາມາດສຳລັບໄອປາ, ປຶ້ມຄູ່ມືຮັບຮອງເອົາລັດຖະສະພາຈໍເຈຍ, ປາກີສະຖານ ແລະ ຢູເຄຣນ ເຂົ້າເປັນຜູ້ສັງເກດການຂອງໄອປາ, ການຮັບຮອງເອົາແຜນງານປີ 2017 ຂອງກອງເລຂາໄອປາ, ການສະແດງຄວາມຊົມເຊີຍຕໍ່ການສຳເລັດໜ້າທີ່ຂອງທ່ານ ປັນຕາລີອອນ ດີ ອາວາເຣສ ໃນຖານະປະທານໄອປາຄັ້ງທີ 38 , ຮັບຮອງເອົາວັນເວລາ ແລະ ສະຖານທີ່ຂອງກອງປະຊຸມໃຫຍ່ໄອປາຄັ້ງທີ 39 ເຊິ່ງແມ່ນປະເທດສິງກະໂປຈະເປັນເຈົ້າພາບ ແລະ ມະຕິວ່າດ້ວຍການສົ່ງຮ່າງມະຕິຂອງບັນດາລັດຖະສະພາສະມາຊິກໄອປາ ແລະ ອື່ນໆ.